આ વ્યાસ અને વાલ્મીકિને થયેલો બોધ છે, આ શ્રી વલ્લભભાચાર્ય અને રામાનુજાચાર્યને થયેલો બોધ છે. સૌથી અગત્યની તો પ્રેમવર્ષા છે, એ રીતે આ ધોધ છે. કૃષ્ણ મારો વરસાદ છે. એ વર્ષાધારા છે, અને માર નથી, એ ધોધમાર છે. આપણે છત્રી વિના એને મળવા જવું છે, આપણે મંદિરમાં મળવું છે પણ મંદિર બહાર પણ મળવું છે. એને ભાષા થકી મળવું છે પણ એક એવા સ્ટેજે પહોંચીને મળવું છે જ્યાં ભાષા ના હોય. આ શોધ મારી અને તમારી છે, આ ઇ-કૃષ્ણસભા છે, તમારે અને મારે સાથે સહયાત્રા કરવાની છે. કૃષ્ણ આપણી સાથે ગેડીદડો રમવા આવે તેવું શક્ય છે. એ આપણાં વસ્ત્ર ચોરી જાય એવું બને, એ આપણને ખભે હાથ દઈને કહે કે, ‘યુદ્ધ કર, હું તારી સાથે જ છું.’ આ બધું શક્ય છે, આ બધું હાથવગું છે, કારણ આ જગતમાં એવું કશું નથી જેમાં કૃષ્ણ નથી.